
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

PL-x 615/2010


AVIZ

asupra proiectului de Lege pentru modificarea art.451 din Legea nr.95/2006 privind reforma în domeniul sănătăţii

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea art.451 din Legea nr.95/2006 privind reforma în domeniul sănătăţii, trimis cu adresa nr. PL-x 615 din 9 noiembrie 2010, înregistrat cu nr.31/980 din 12 noiembrie 2010.
Proiectul de lege a fost adoptat de Senat în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare. 
Proiectul de lege are ca obiect de reglementare modificarea art.451 din Legea nr.95/2006 privind reforma în domeniul sănătăţii, intervenţiile legislative vizând reglementarea posibilităţii persoanei care a declanşat acţiunea disciplinară de a contesta decizia Comisiei superioare de disciplină din cadrul Colegiului Medicilor din România.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat proiectul de lege supus avizării, expunerea de motive, punctul de vedere al Guvernului României, transmis prin adresa cu nr.1592 din 21 iunie 2010, care nu susţine adoptarea acestei iniţiative legislative şi avizul favorabil, cu observaţii şi propuneri al Consiliului Legislativ, aviz cu nr.364 din 6 aprilie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege pentru modificarea art.451 din Legea nr.95/2006 privind reforma în domeniul sănătăţii, întrucât Curtea Constituţională a respins ca neîntemeiată excepţia de neconstituţionalitate a dispoziţiilor art.451 din Legea nr.95/2006, ridicată în Dosarul nr.25.786/3/CA/2007 şi Dosarul nr.1604/3/CA/2008, ambele ale Tribunalului Bucureşti – Secţia a IX-a contencios administrativ şi fiscal. Iniţiatorul propunerii legislative consideră că textul art.451 din legea nr.95/2006 în redactarea actuală împiedică accesul la justiţie al acelor persoane ale căror drepturi sau interese ar fi vătămate prin decizia Comisiei superioare de disciplină, excepţie făcând doar medicul sancţionat, care poate ataca decizia de sancţionare. Opinia iniţiatorului este similară cu cea care se desprinde din criticile formulate de autorii excepţiei de neconstituţionalitate anterior menţionate. Raţiunile care au stat la baza adoptării soluţiei cuprinse în Decizia Curţii Constituţionale sunt valabile şi în prezent, astfel încât actuala formă a art.451 din Legea nr.95/2006  privind reforma în domeniul sănătăţii se impune a fi menţinută.
În raport de obiectul şi conţinutul reglementării, proiectul de lege face parte din categoria legilor ordinare.

                          PREŞEDINTE,                          
          SECRETAR,

                            Daniel Buda                                    Gabriel Andronache
Consilier parlamentar,

Rodica Penescu

